
Különböző paprika genotípusok uborka mozaik vírussal (Cucumber Mosaic Virus) szembeni ellenállósága

A paprika (Capsicum annuum L.) a világ egyik legfontosabb zöldség- és fűszernövénye, többek között Magyarországon is kultikus jelentőségű népélelmezési cikk. A termelők számára komoly kockázat jelent az uborka mozaik vírus (CMV), melyet a virológusok 2011-ben a 4. legjelentősebb növényi vírusnak ítéltek meg. A CMV elleni védekezés alapvető követelménye a vírusmentes szaporítóanyag biztosítása, leghatékonyabb módja rezisztens fajták termesztése.
Kutatásaink célja ezért az volt, hogy a magyar paprikafajták CMV ellenállóságának tulajdonságait a lehető legszélesebb körben megismerjük, rezisztencia-nemesítéshez felhasználható forrást keressünk, illetve a CMV paprika vetőmaggal történő átvihetőségét tanulmányozzuk.
Megvizsgáltuk a 210 Magyarországon bejegyzett fajta (a magyar fajtaszortiment 94%-a) viselkedését egy Subgroup-I (Sg-I) alcsoportba tartozó CMV izolátummal szemben, ezek közül 90 fajtát egy Sg-II alcsoportba tartozó CMV izolátummal szemben is. Megfigyeltük, hogy a Sg-II alcsoportba tartozó izolátummal fertőzött növényeken a tünetek egy adott genotípuson általában súlyosabbnak bizonyultak. Megállapítottuk, hogy a vizsgált fajták 100%-a fogékony, és emiatt CMV rezisztencia-forráskánt nem használhatóak. A fertőzés súlyossága normál eloszlású.
Lehetséges rezisztencia forrásként a NAIK MBK-ban fenntartott, vietnámi eredetű (VTK) chili paprika típus 12 anyanövényének utódpopulációit vizsgáltuk. Összesen 101 inokulált növényből 44 tünetmentes maradt, de egységesen rezisztens vonalakat nem találtunk. A tünetmentes növények közül vonalak kialakításához eddig 16 növény utódainak fertőzését végeztük el, és 6 olyan populációt találtunk, melynek egyedei két vírusinokuláció után nem mutattak tüneteket. Egy vonal fertőzöttségét northern vizsgálatokkal ellenőriztük, és két tünetmentes egyedből a vírus jelenétét mutattunk ki.
A magátvitel tanulmányozásához a CMV-G08 izolátummal (Sg-I) fertőzött növényekről gyűjtöttünk beteg bogyókat. A vírus jelenlétét RT-PCR módszerrel kimutattuk a bogyóhúsban, a frissen preparált és a sterilezett magban, de nem tudtuk kimutatni 314 db, fertőzött növényről származó magból kikelt, szikleveles korú növényből.



